Karen Jespersen (S), 2000-03-16:
Vi skal nu behandle to beslutningsforslag, der drejer sig om indvandreres ret til familiesammenføring.
I det første beslutningsforslag, B 72, bliver det foreslået, at retskravet på familiesammenføring med herboende indvandrere afskaffes til fordel for en konkret, individuel vurdering i hvert enkelt tilfælde. I det andet beslutningsforslag, B 73, bliver det foreslået, at der skal indføres et boligkrav ved familiesammenføringer med indvandrere, der bor her i landet.
De to beslutningsforslag er blevet fremsat, før regeringens forslag til ændring af udlændingeloven blev fremsat.
Beslutningsforslagene har derfor naturligt nok ikke kunnet tage højde for indholdet af regeringens forslag.
Men jeg har konstateret, at der i mange tilfælde er enighed mellem forslagsstillerne og regeringen på nogle af områderne. Vi er under alle omstændigheder som udgangspunkt enige om, at Danmarks internationale forpligtelser skal overholdes.
Vi er også enige om, at familiens enhed skal beskyttes.
Vi er endvidere enige om, at der skal gøres en indsats mod tvangsægteskaber.
Jeg mener, at vi simpelt hen ikke kan leve med, at unge mennesker skal tvinges ind i ægteskaber, som de slet ikke ønsker, og det er forslagsstillerne her altså enige i.
Både regeringen og forslagsstillerne har den holdning, at det i mange tilfælde er rimeligt at stille krav om en vis tilknytning til Danmark som betingelse for sammenføring af ægtefæller.
Hvis begge ægtefæller er langt mere knyttet til et andet land end Danmark, er det naturligt, at det bliver det andet land, som de slår sig ned i.
Men forslagsstillerne har en anden opfattelse af tilknytning, end regeringen har, men der ligger dog grundlæggende den samme tankegang bag.
Efter regeringens lovforslag skal ægtefællesammenføring med herboende personer, der ikke har dansk indfødsret, som udgangspunkt være betinget af, at ægtefællerne eller samlevernes samlede tilknytning til Danmark mindst svarer til de pågældendes tilknytning til et andet land.
Efter lovforslaget skal det endvidere som udgangspunkt være en betingelse for ægtefællesammenføring, at den herboende råder over egen bolig, og at denne bolig har en rimelig størrelse.
Endelig har regeringen foreslået, at retskravet på ægtefællesammenføring ophæves for personer under 25 år.
I stedet skal der gives mulighed for efter et konkret skøn at meddele tilladelse til ægtefællesammenføring, hvis ægteskabet eller samlivsforholdet utvivlsomt må anses for indgået efter den herboendes eget ønske.
Lovforslaget er et led i bekæmpelse af tvangsægteskaberne, sådan som forslagsstillerne her også er inde på.
Men jeg bliver nødt til lige at understrege, at der også er en vis forskel i den tilgang, der er valgt til problemerne.
Regeringens lovforslag er jo ikke et forslag, der slet og ret går ud på at lempe eller skærpe betingelserne for familiesammenføringerne.
Regeringens forslag skal ses i en større sammenhæng, som drejer sig om bedre integration af udlændinge i Danmark. Som alle nok husker, vedtog Folketinget i sommeren 1998
regeringens forslag til en ny integrationslov, der fastlægger nogle langt bedre rammer for modtagelsen af nyankomne udlændinge og deres introduktion til det danske samfund.
Men det er regeringens opfattelse, at det ikke er nok kun at tage hånd om integration af nyankomne udlændinge.
Det er også nødvendigt med en mere målrettet integrationsindsats over for en række af de medborgere med udenlandsk baggrund, som er kommet her til landet, før integrationsloven trådte i kraft. Regeringen nedsatte derfor i efteråret 1999 et ministerudvalg, der havde til hovedopgave at udarbejde en samlet handlingsplan for integration i det danske samfund.
En sådan handlingsplan for en bedre integration blev præsenteret af udvalget den 10. februar 2000.
Regeringens lovforslag om ændring af udlændingelovens familiesammenføringsbetingelser er et led i virkeliggørelsen af denne handlingsplan.
Det overordnede formål med regeringens lovforslag er at bidrage til en forbedring af grundlaget for udlændinges introduktion til og integration i det danske samfund.
Når det er sagt, er det også min opfattelse, at der på nogle områder er en overensstemmelse mellem de konkrete forslag i regeringens lovforslag og det, der er indeholdt i de to beslutningsforslag.
Navnlig lægger jeg vægt på, at også forslagsstillerne er optaget af at bekæmpe tvangsægteskaber og mener, at den rigtige måde at gøre det på er ved at ophæve retskravet til familiesammenføringer.
Men forslagsstillerne går altså videre, end regeringen gør med sit forslag.
Men jeg venter nu alligevel på den baggrund en støtte
fra partiet bag beslutningsforslagene, fordi der netop er denne visse overensstemmelse, men kan ikke støtte de to beslutningsforslag, men henviser i stedet til regeringens lovforslag.